**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.05.2019, ora 08.00 – 28.05.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 28.05.2019, ora 07.00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 27.05.2019, la ora 12:30, **ATENȚIONAREA HIDROLOGICĂ Nr. 21 – COD GALBEN**, valabilă în intervalul *27.05.2019 ora 18:00 – 28.05.2019 ora 16:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Tur, Crasna, Crişul Negru, Crişul Alb, Bega Veche, Bega, Timiş, Bârzava, Moraviţa, Caraş, Nera, Cerna, Jiu, Olt*, cu posibile depăşiri ale **COTELOR DE ATENŢIE.**

Această **ATENȚIONARE HIDROLOGICĂ** a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ARAD, ARGEȘ, BIHOR, CARAȘ SEVERIN, GORJ, HUNEDOARA, SĂLAJ, SATU MARE, SIBIU, TIMIȘ şi VÂLCEA (11 prefecturi) – COD GALBEN*.

**RÂURI**

**Debitele au fost în general în scădere**, exceptând râurile din bazinele: Vişeu, Iza, Tur, Lăpuş, Caraş, Nera, Cerna, Jiu, bazinele superioare şi mijlocii ale Crasnei, Barcăului, Crişurilor, Timişului, Begăi, Bârzavei, bazinul inferior al Oltului şi cursul superior şi inferior al Prutului unde au fost în creştere ca urmare a precipitaţiilor căzute în interval şi propagării.

Pe râurile din Dobrogea debitele au fost staţionare.

Se situează peste:

- **COTA DE INUNDAŢIE** râul Tur la stația hidrometrică Micula (310+20)-jud. SM;

- **COTELE DE ATENŢIE** râurile la staţiile hidrometrice: Crasna – Domănești (400+81)-jud. SM, Crasna – Berveni (490+60)-jud. SM, Prut – Fălciu (500+26)-jud. VS, Prut – Oancea (440+38)-jud. GL şi Prut – Şiviţa (360+49)-jud. GL.

Debitele se situează în jurul și peste mediile multianuale lunare, exceptând râurile din bazinele hidrografice: Cerna, Jiu, Vedea, Argeş, Bârlad, Bahlui, cele din Dobrogea, bazinele mijlocii şi inferioare ale Oltului şi Ialomiţei, bazinul superior al Timișului, unde se situează la valori cuprinse între 30 – 90% din normalele lunare.

**Este în vigoare ATENŢIONAREA HIDROLOGICĂ nr 21 din 27.05.2019.**

**Debitele vor fi în creştere** datorită precipitaţiilor în curs, celor prognozate şi propagării, pe râurile din jumătatea de vest si relativ staţionare pe restul râurilor.

Sunt posibile creșteri de debite și niveluri pe unele râuri din zonele de deal și munte, ca urmare a precipitaţiilor prevăzute sub formă de aversă.

Datorită propagării viiturilor formate anterior, se vor mai situa peste **COTELE DE ATENȚIE** râurile Tur, Crasna şi Prut cu valori cuprinse între 10 – 60 cm.

**DUNĂRE**

**Debitul la intrarea în ţară (secţiunea Baziaş) în intervalul 27.05 – 28.05.2019 a fost în creştere, având valoarea de 8700 m3/s**, peste media multianuală a lunii mai (7250 m3/s).

În aval de Porţile de Fier debitele au fost în creștere la Gruia și pe sectorul Corabia – Giurgiu, în scădere pe sectoarele Calafat – Bechet și Oltenița – Galați și relativ staționare pe sectorul Isaccea – Tulcea.

La stația hidrometrică (ora 18:00) Isaccea – jud. TL nivelul se menține peste **FAZA I DE APĂRARE** (380+9).

**Debitul la intrarea în ţară (secţiunea Baziaş) va fi în creștere (9000 m3/s).**

În aval de Porţile de Fier debitele vor fi în creştere pe sectoarele Gruia – Calafat, Zimnicea – Giurgiu şi staționare pe sectoarele Bechet – Tr. Măgurele şi Olteniţa – Tulcea.

Nivelul se va situa peste **FAZA I DE APĂRARE** la stația hidrometrică Isaccea-jud. TL.

***Se situează în faza I de apărare următoarele sectoare de dig:***

-Gârliciu-Dăeni, Ostrov-Peceneaga, Peceneaga-Turcoaia, Măcin-Iglița-Carcaliu, Smârdan-23 August I şi II, 23 August-Grindu, Grindu-Canton km 30, Canton km 30-Ciulineț, Ciulineț-Isaccea (din administrarea S.G.A. Tulcea); dig loc. Măcin, dig loc. Smârdan, dig loc. Chilia Veche (din administrarea consiliilor locale); dig şosea Măcin-Smârdan (din administrarea Companiei Naționale de Autostrăzi şi Drumuri Naționale).

***Se situează în faza a II-a de apărare următoarele sectoare de dig:***

-Tudor Vladimirescu, R3, R4 (din administrarea S.G.A. Tulcea); dig loc. Nufăru-Victoria (din administrarea consiliilor locale).

**2.** **Situaţia meteorologică în intervalul 27.05.2019, ora 09.00 –28.05.2019, ora 06.00**

**Administraţia Naţională de Meteorologie** (A.N.M.) a emis în data de 27.05.2019, la ora 11:00, **ATENŢIONAREA METEOROLOGICĂ Nr. 32**, conform căreia:

**- INFORMARE METEOROLOGICĂ:** ,,*În intervalul 27 mai, ora 16 – 29 mai, ora vor fi perioade de timp în care instabilitatea atmosferică va fi accentuată îndeosebi în regiunile vestice, sud-vestice, nordice și centrale, precum și în zonele de deal și de munte. Se vor semnala averse ce vor avea și caracter torențial, descărcări electrice, intensificări ale vântului, vijelie și izolat grindină. În intervale scurte de timp sau prin acumulare, cantitățile de apă vor depăși 15...25 l/mp, iar pe arii restrânse 35...50 l/mp.*

*Notă: gradul de instabilitate atmosferică se va menține accentuat pe tot parcursul acestei săptămâni, în majoritatea regiunilor.”*

**- ATENŢIONARE METEOROLOGICĂ, COD GALBEN:** ,,*În cursul serii de luni 27 mai și în noaptea de luni spre marți (27/28 mai) instabilitatea atmosferică va deveni deosebit de accentuată în Banat, vestul și nordul Olteniei, Crișana, Maramureș și vestul Transilvaniei, unde vor fi averse torențiale, frecvente descărcări electrice, grindină și vijelii. Cantitățile de apă vor depăși 25 l/mp și izolat 40...50 l/mp.”*

Această **ATENŢIONARE METEOROLOGICĂ** a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 de prefecturi)- INFORMARE;*

*- ALBA, ARAD, BIHOR, CARAŞ-SEVERIN, CLUJ, GORJ, HUNEDOARA, MARAMUREŞ, MEHEDINŢI, SĂLAJ, SATU MARE, TIMIŞ şi VÂLCEA (13 prefecturi)- COD GALBEN).*

**ÎN ŢARĂ**

Valorile termice diurne au marcat o scădere față de cele din ziua precedentă în regiunile vestice și pe litoral, unde s-au situat în jurul normelor climatologice, iar în restul teritoriului au continuat să crească ușor, caracterizând o vreme ușor mai caldă decât în mod obișnuit la această dată. Cerul a fost variabil, cu înnorări în vestul, sud-vestul, centrul și nordul țării. Îndeosebi spre seară și noaptea s-au semnalat averse și descărcări electrice în cea mai mare parte a Banatului, Crișanei și Maramureșului, local în Oltenia și Transilvania, iar în ultimele ore, cu totul izolat în nordul Moldovei. Vântul a suflat slab și moderat, cu unele intensificări pe crestele masivelor sudice, dar local și temporar și în estul teritoriului în cursul zilei și în extremitatea vestică în a doua parte a nopții, asociate ploilor. Temperaturile maxime s-au situat între 20 de grade la Constanța-dig și 30 de grade la Bechet, Turnu Măgurele, Zimnicea, Oltenița, Călărași, Brăila și Galați, iar la ora 06, valorile termice se încadrau între 11 grade la Pătârlagele și 20 de grade la Sibiu.

**LA BUCUREŞTI**

Vremea a fost frumoasă și mai caldă decât în mod obișnuit la această dată. Cerul a fost variabil, iar vântul a suflat slab și moderat. Temperatura maximă a fost de 28 de grade la Afumați și Băneasa și 29 de grade la Filaret, iar la ora 06 se înregistrau 13 grade la Băneasa și Afumați și 15 grade la Filaret.

**3. Prognoza meteorologică în intervalul 28.05.2019, ora 09.00 –29.05.2019, ora 09.00**

**ÎN ŢARĂ**

**Vremea va fi în general instabilă în jumătatea vestică a țării și local în zonele de deal și de munte din rest, unde vor fi înnorări temporar accentuate, averse ce vor avea și caracter torențial, descărcări electrice, intensificări ale vântului ce pot lua aspect de vijelie și izolat căderi de grindină. În intervale scurte de timp sau prin acumulare, cantitățile de apă vor depăși 15...25 l/mp, iar pe arii restrânse 35...40 l/mp.** În sudul și estul teritoriului, vremea va fi caldă pentru această dată, cerul va fi variabil, iar fenomene specifice instabilității atmosferice vor fi pe arii mai restrânse, îndeosebi spre seară și în cursul nopții. Temperaturile maxime se vor încadra, în general, între 22 și 32 de grade, cu cele mai ridicate valori în Lunca Dunării, iar cele minime vor fi cuprinse între 9 și 18 grade.

**LA BUCUREŞTI**

Vremea va fi predominant frumoasă și caldă. Cerul va fi variabil, cu înnorări spre seară, când probabilitatea pentru averse, descărcări electrice și intensificări de scurtă durată ale vântului va fi ridicată. Temperatura maximă va fi de 30...31 de grade, iar cea minimă va fi de 14...16 grade.

**4. Buletin nivometeorologic emis pentru perioada 27 mai 2019 ora 21 – 30 mai 2019 ora 21 pentru altitudini mai mari de 1800 m**

**Evoluția vremii în ultimele 3 zile:**

Vremea a fost relativ caldă. Cerul a fost temporar noros și pe arii relativ extinse au căzut ploi, care au avut și caracter de aversă, însoțite izolat și de descărcări electrice. Pe arii restrânse, cantitățile de apă au fost însemnate. Vântul a suflat slab și moderat, cu intensificări temporare ce au depășit 60 km/h pe creste. S-a semnalat ceață. Stratul de zăpadă a continuat să scadă în toată zona înaltă, iar la altitudini mai mici de 1800 m este topit în întregime.

**Grosimea stratului de zăpadă în 27.05.2019, ora 15:**

Carpații Meridionali: 115 cm Bâlea-Lac, 76 cm Vf. Omu;

Carpații Orientali: 1 cm Vf. Ceahlău Toaca.

**Evoluţia vremii în intervalul 27.05.2019 ora 21 – 30.05.2019 ora 21:**

Vremea va fi în general instabilă. Cerul va prezenta înnorări temporar accentuate. Pe arii relativ extinse se vor semnala averse de ploaie ce vor avea și caracter torențial, însoțite de descărcări electrice și izolat de grindină. Cantitățile de apă vor depăși local 20-25 l/mp și izolat sau cumulat în întreg intervalul 40-50 l/mp. Vântul va sufla slab și moderat, din sector predominant sudic, cu intensificări temporare ce vor atinge și depăși 60 km/h pe creste. Trecător se va semnala ceață.

**Peste 1800 m:** temperaturi minime: 3 la 8 gr.C; temperaturi maxime: 9 la 14 gr.C;

**Sub 1800 m:** temperaturi minime: 9 la 11 gr.C; temperaturi maxime: 13 la 19 gr.C.

**Stabilitatea şi evoluţia stratului de zăpadă în masivele Făgăraș și Bucegi:**

Stratul de zăpadă a continuat să scadă și este redus ca arie, fiind prezent mai ales în zonele umbrite unde au fost troiene și unde, pe arii restrânse, depășește 1 metru grosime. Zăpada este umezită în întregime. Ploile, local însemnate cantitativ și vântul din sector sudic, vor accelera topirea zăpezilor, apa rezultată pătrunzând în strat și umezindu-l suplimentar. Pe unele pante se mai pot semnala curgeri și avalanşe de topire ce pot antrena în cazuri izolate și straturi din profunzime.

**Stabilitatea şi evoluţia stratului de zăpadă în masivele Parâng-Șureanu și Țarcu-Godeanu, Grupa Nordică a Carpaților Orientali (zona M. Rodnei) și Grupa Centrală a Carpaților Orientali (zona Munților Călimani–Bistriței-Ceahlău):**

În aceste masive nu mai este pericol de avalanșe. Stratul de zăpadă este prezent doar în zonele umbrite și cu troiene mai vechi și are dimensiuni în general de ordinul centimetrilor, exceptând depozitelele mai consistente de zăpadă de pe anumite văi.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru intervalul 24.05.2019-26.05.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 26.05.2019-27.05.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **Direcția de Comunicare și Resurse Umane**